## Odluka o koncesiji pomorskog dobra u svrhu gospodarskog korištenja luke posebne namjene - luke nautičkog turizma Borik

### NN 5/1998 (16.1.1998.), Odluka o koncesiji pomorskog dobra u svrhu gospodarskog korištenja luke posebne namjene - luke nautičkog turizma Borik

# VLADA REPUBLIKE HRVATSKE

Na temelju članka 28. stavka 3. Zakona o morskim lukama ("Narodne novine",
broj 108/95), Vlada Republike Hrvatske je na sjednici održanoj 14. siječnja
1998. godine donijela

## **ODLUKU**

### **O KONCESIJI POMORSKOG DOBRA U SVRHU GOSPODARSKOG KORIŠTENJA LUKE POSEBNE NAMJENE - LUKE NAUTIČKOG TURIZMA BORIK**

I.

Na temelju prijave u skladu sa člankom 65. Zakona o morskim lukama ("Narodne
novine", broj 108/95) i mišljenja Stručnog tijela za ocjenu koncesija osnovanog
sukladno članku 63. stavku 3. Pomorskog zakonika ("Narodne novine", br.
17/94, 74/94 i 43/96), prihvaća se prijava Dioničkog društva za ugostiteljstvo
i turizam "Borik" iz Zadra (u daljnjem tekstu: Ovlaštenik), te daje Ovlašteniku
ovlaštenje za gospodarsko korištenje pomorskog dobra.

Pomorsko dobro koje je predmet ove Odluke u svrhu gospodarskog korištenja
postojeće luke posebne namjene - luke nautičkog turizma koja je od značaja
za Republiku Hrvatsku, obuhvaća prostor označen tekstualnim dijelom koordinativnih
točaka na preslici katastarskog plana k.o. Zadar broj 62. i 63. mjerila
1 : 1000.

II.

Preslika katastarskog plana iz točke I. ove Odluke, sastavni je dio
Odluke i ne objavljuje se u "Narodnim novinama".

III.

Koncesija se daje u svrhu gospodarskog korištenja luke posebne namjene
- luke nautičkog turizma.

Ovlaštenik se obvezuje da će lučko područje - pomorsko dobro koje ovom
Odlukom dobiva na gospodarsko korištenje, koristiti isključivo za posebne
potrebe Ovlaštenika.

IV.

Ovlaštenik je dužan gospodarski koristiti luku nautičkog turizma, sukladno
Zakonu o morskim lukama, Zakonu o turističkoj djelatnosti, drugim zakonima
i podzakonskim aktima iz područja sigurnosti plovidbe, turizma, zaštite
okoliša, te lokacijskom, građevinskom i uporabnom dozvolom i to na način
koji će osigurati zaštitu okoliša.

Ovlaštenik ne može prava stečena koncesijom niti djelomično niti u cijelosti
prenositi na drugog bez izričitog odobrenja davatelja koncesije.

V.

Davatelj koncesije daje na korištenje pomorsko dobro navedeno u točki
I. ove Odluke Ovlašteniku na vremensko razdoblje od 32 godine, računajući
od dana sklapanja Ugovora o koncesiji pomorskog dobra.

VI.

Za korištenje pomorskog dobra navedenog u točki III. ove Odluke, Ovlaštenik
se obvezuje da će uredno plaćati davatelju koncesije godišnju naknadu.

Godišnja naknada koju Ovlaštenik plaća za korištenje pomorskog dobra
sastoji se iz dva dijela:

a) stalni dio naknade, u iznosu od 0,70 kuna po m˛ zauzete površine
godišnje,

b) promjenjivi dio naknade, u iznosu od 2% od ukupnog godišnjeg prihoda
luke.

Naknada iz stavaka 1. i 2. ove točke plaća se na slijedeći način:

- stalni dio naknade, plaća se od trenutka zaključivanja Ugovora o koncesiji
i to uvijek za tekuću godinu unaprijed, a za godinu u kojoj je dana koncesija
i za godinu u kojoj koncesija ističe, razmjerno preostalim mjesecima korištenja;

- promjenjivi dio naknade, plaća se unatrag i to:

do 30. rujna u tekućoj godini prema prometu u prvom polugodištu;

do 30. travnja za drugo polugodište protekle godine.

VII.

Ovlašćuje se ministar pomorstva, prometa i veza da, na temelju ove Odluke,
sklopi Ugovor o koncesiji pomorskog dobra iz točke I. ove Odluke, kojim
će se detaljno urediti ovlaštenja davatelja koncesije, te prava i obveze
Ovlaštenika, posebice u odnosu na zaštitu okoliša, sigurnost plovidbe,
te održavanje i osiguranje luke.

VIII.

Ako Ovlaštenik u roku 15 dana od dana donošenja ove Odluke ne potpiše
Ugovor o koncesiji pomorskog dobra, gubi sva prava određena ovom Odlukom.

IX.

Ova Odluka stupa na snagu danom donošenja i objavit će se u "Narodnim
novinama."

Klasa: 934-01/97-01/01
Urbroj: 5030116-98-2
Zagreb, 14. siječnja 1998.

Predsjednik
**mr. Zlatko Mateša,** v. r.

Odluka, NN 5/1998-61